Document ID: 32007D0831

KOMISSION PÄÄTÖS,
tehty 13 päivänä syyskuuta 2007,
EY:n perustamissopimuksen 81 artiklan mukaisesta menettelystä
(Asia COMP/E-2/39.142 - Toyota)
(tiedoksiannettu numerolla K(2007) 4273)
(Ainoastaan englanninkielinen teksti on todistusvoimainen)
(2007/831/EY)
(1)
Tämä päätös on tehty perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16 päivänä joulukuuta 2002 annetun neuvoston asetuksen (EY) N:o 1/2003 (1) 9 artiklan 1 kohdan mukaisesti ja se on osoitettu yritykselle Toyota Motor Europe NV/SA, jäljempänä ’Toyota’. Päätös koskee teknisten tietojen toimittamista Toyota-merkkisten (2) ajoneuvojen korjaamista varten.
(2)
Teknisiä tietoja ovat tiedot, prosessit ja ohjeet, jotka ovat tarpeen moottoriajoneuvojen viallisten/rikkoutuneiden/käytettyjen osien tarkistamisessa, korjaamisessa tai korvaamisessa tai ajoneuvon jonkin järjestelmän toiminnan korjaamisessa. Tiedot voidaan jakaa seitsemään pääryhmään:
-
perusparametrit (ajoneuvon kaikkia viitearvoja ja mitattavia asetusarvoja koskevat tiedot, kuten vääntömomentit, jarruliikkumavaran mittausarvot, hydrauli- ja ilmanpaineet),
-
korjauksen ja huollon eri vaiheisiin liittyvät kaaviot ja kuvaukset (huoltokäsikirjat, tekniset asiakirjat, kuten työsuunnitelmat, korjaamisessa käytettävien työkalujen kuvaukset sekä johdotuksia ja hydrauliikkaa kuvaavat kaaviot),
-
testaus ja vianmääritys (mukaan luettuna virhe- ja vianmäärityskoodit, tietokoneohjelmat ja muut ajoneuvojen vikojen määrityksessä tarvittavat tiedot) - suurin osa, joskaan eivät kaikki, näistä tiedoista sisältyy erityisiin sähköisiin työkaluihin,
-
ajoneuvoissa olevien sähköisten ohjausyksiköiden uudelleenohjelmointiin, uudelleensäätämiseen tai alkuarvojen uudelleenasettamiseen tarvittavat koodit, tietokoneohjelmat ja muut tiedot. Tämä ryhmä liittyy edelliseen, sillä vianmäärityksessä käytetään usein samoja sähköisiä työkaluja kuin tarvittavien muutosten tekemisessä sähköisten ohjausyksiköiden kautta,
-
varaosia koskevat tiedot, mukaan luettuna varaosaluettelot koodeineen ja kuvauksineen, sekä ajoneuvojen tunnistamismenetelmät (ts. tiettyyn ajoneuvoon liittyvät tiedot, joiden avulla korjaamo selvittää ajoneuvoa valmistettaessa siihen asennettujen osien yksilölliset koodit ja kyseisen ajoneuvon alkuperäisten varaosien vastaavat koodit),
-
erityistiedot (ilmoitukset palautuspyynnöistä ja myynnistä poistamisesta sekä yleisistä vioista ilmoittaminen),
-
koulutusmateriaali.
(3)
Joulukuussa 2006 komissio aloitti menettelyn ja esitti Toyotalle ennakkoarvioinnin. Arviointi sisälsi alustavan kannan, jonka mukaan Toyotan myynnin jälkeisiä palveluita tarjoavien kumppaneidensa kanssa tekemien sopimusten epäiltiin olevan Euroopan yhteisön perustamissopimuksen 81 artiklan 1 kohdan vastaisia.
(4)
Komission ennakkoarvioinnin mukaan näytti siltä, että Toyota ei ollut antanut tiettyjä korjausta koskevia teknisiä tietoja perustamissopimuksen 81 artiklan 3 kohdan soveltamisesta vertikaalisten sopimusten ja yhdenmukaistettujen menettelytapojen ryhmiin moottoriajoneuvoalalla 31 päivänä heinäkuuta 2002 annetussa komission asetuksessa (EY) N:o 1400/2002 (3) säädetyn siirtymäkauden loputtua. Lisäksi komission pannessa vireille tutkintaa Toyota ei ollut vieläkään ottanut käyttöön tehokasta järjestelmää, jonka avulla riippumattomat korjaamot voivat saada korjausta koskevia eriytettyjä teknisiä tietoja. Vaikka Toyota paransi tietojen saatavuutta komission tutkinnan aikana erityisesti lisäämällä sen TechDoc-verkkosivuilla, jäljempänä ’teknisiä tietoja koskevat verkkosivut’, olevien teknisten tietojen määrää ja sivujen kattamaa mallivalikoimaa, riippumattomien korjaamoiden saatavissa olevat tiedot eivät vieläkään näyttäneet olevan täydellisiä.
(5)
Ennakkoarvioinnissa katsottiin, että tarkasteltavana olevan menettelytavan kohteena olevat merkitykselliset markkinat olivat henkilöautojen korjaus- ja huoltopalvelujen tarjonnan markkinat sekä korjaamoille tarkoitettujen teknisten tietojen toimitusmarkkinat. Toyotan valtuuttamilla korjaamoverkostoilla oli erittäin suuri markkinaosuus ensiksi mainituilla markkinoilla. Jälkimmäisillä markkinoilla Toyota oli ainoa toimittaja, joka pystyi tarjoamaan kaikki sen valmistamia ajoneuvoja korjaavien tarvitsemat tekniset tiedot.
(6)
Toyotan huoltoa ja varaosajakelua koskevissa sopimuksissa edellytetään, että sen valtuutettujen korjaamoverkostojen jäsenet suorittavat kaikenlaisia merkkikohtaisia korjauksia ja toimivat varaosien tukkumyyjinä. Komissio oli huolissaan siitä, että näistä sopimuksista mahdollisesti johtuvat kielteiset vaikutukset voisivat vahvistua. Toyota ei nimittäin toimita riippumattomille korjaamoille tarpeellisia teknisiä tietoja vaan on sulkenut kyseiset korjaamot markkinoilta, vaikka ne haluaisivat ja voisivat tarjota korjauspalveluja erilaisen liiketoimintamallin kautta.
(7)
Komission ennakkopäätelmän mukaan Toyotan järjestelyt teknisten tietojen toimittamiseksi riippumattomille korjaamoille eivät vastanneet korjaamoiden tarvetta käytettävissä olevien tietojen laajuuden tai niiden saatavuuden suhteen. Kyseinen menettelytapa olisi yhdessä toisten autonvalmistajien samanlaisten menettelytapojen kanssa saattanut johtaa riippumattomien korjaamoiden markkina-aseman heikentymiseen. Tämä puolestaan olisi voinut aiheuttaa huomattavasti haittaa kuluttajille, sillä varaosavalikoima olisi saattanut vähentyä merkittävästi, korjaamopalveluiden hinnat nousta ja korjaamoiden määrä supistua. Lisäksi on otettava huomioon mahdolliset turvallisuuskysymykset ja se, että innovatiivisia korjaamoja ei voisi enää käyttää.
(8)
Lisäksi se, että Toyota ei ilmeisesti toimita riippumattomille korjaamoille tarvittavia teknisiä tietoja, saattaisi estää asetuksella (EY) N:o 1400/2002 myönnetyn poikkeuksen soveltamisen myynnin jälkeisiä palveluja tarjoavien kumppaneiden kanssa tehtyihin sopimuksiin, sillä kyseisen asetuksen 4 artiklan 2 kohdan mukaisesti myönnettyä poikkeusta ei sovelleta, kun moottoriajoneuvojen toimittaja kieltäytyy antamasta riippumattomille toimijoille kyseisten moottoriajoneuvojen korjauksen ja huollon edellyttämiä teknisiä tietoja, vianmääritys- ja muita laitteita, työkaluja, mukaan lukien tarvittavat tietokoneohjelmat, tai koulutusta. Kuten asetuksen johdanto-osan 26 kappaleesta käy ilmi, tietojen saatavuutta koskevissa edellytyksissä ei saa tehdä eroa valtuutettujen ja riippumattomien toimijoiden välillä.
(9)
Komission alustava kanta oli se, että korjausta koskevien teknisten tietojen puuttumisen takia Toyotan ja sen valtuutettujen korjaamoiden välisiin sopimuksiin ei todennäköisesti sovelleta 81 artiklan 3 kohtaa.
(10)
Toyota tarjosi 22 päivänä tammikuuta 2007 komissiolle sitoumuksia ennakkoarvioinnissa esitettyjen kilpailuongelmien ratkaisemiseksi.
(11)
Sitoumusten mukaan annettavia tietoja koskevana periaatteena on, että riippumattomat ja valtuutetut korjaamot ovat tasa-arvoisessa asemassa. Toyota varmistaa näin ollen, että kaikki sen moottoriajoneuvojen korjauksen ja huollon edellyttämät tekniset tiedot, työkalut, laitteet, tietokoneohjelmat ja koulutus, jotka Toyota antaa tai sen puolesta annetaan missä tahansa jäsenvaltiossa oleville valtuutetuille korjaamoille ja/tai riippumattomille tuojille, on myös riippumattomien korjaamoiden saatavilla.
(12)
Sitoumuksissa vahvistetaan, että asetuksen (EY) N:o 1400/2002 4 artiklan 2 kohdassa tarkoitetut tekniset tiedot sisältävät kaikki Toyota-ajoneuvojen korjausta ja huoltoa varten valtuutetuille korjaamoille annettavat tiedot. Teknisiä tietoja ovat muun muassa sähköisissä moottorin ohjausyksiköissä Toyotan suosittelemien asetusten käyttöönottamiseksi tarvittavat tietokoneohjelmat, virhekoodit ja muut parametrit ja päivitykset, ajoneuvojen tunnistamismenetelmät, varaosaluettelot, tiettyä mallia tai erää koskevat käytännön työssä saadut ongelmien ratkaisumallit, ilmoitukset palautuspyynnöistä ja myynnistä poistamisesta sekä ilmoitukset korjauksista, joita voidaan tehdä veloituksetta valtuutetuissa korjaamoissa.
(13)
Työkalujen saatavuus tarkoittaa mahdollisuutta käyttää sähköisiä vianmääritys- ja muita laitteita, tietokoneohjelmia, mukaan lukien niiden säännölliset päivitykset, ja kyseisten työkalujen myynnin jälkeisiä palveluita.
(14)
Sitoumukset sitovat Toyotaa ja siihen sidossuhteessa olevia yrityksiä mutta ne eivät suoraan sido Toyotan ajoneuvomerkkien riippumattomia tuojia eli riippumattomia kansallisia markkinointi- ja myyntiyrityksiä. Niissä jäsenvaltioissa, joissa Toyota-ajoneuvoja myyvät riippumattomat kansalliset markkinointi- ja myyntiyritykset, Toyota on sopinut tekevänsä parhaansa, jotta kyseiset yritykset velvoitettaisiin sopimuksella antamaan Toyotalle kaikki tekniset tiedot tai teknisten tietojen kieliversiot, jotka yritykset ovat antaneet kyseisen jäsenvaltion valtuutetuille korjaamoille. Toyota sitoutuu viemään nämä tekniset tiedot tai kieliversiot viipymättä teknisiä tietoja koskeville verkkosivuilleen.
(15)
Asetuksen (EY) N:o 1400/2002 johdanto-osan 26 kappaleen mukaisesti Toyota ei ole velvollinen antamaan riippumattomille korjaamoille sellaista teknistä tietoa, jonka avulla kolmannet voisivat ohittaa tai purkaa ajoneuvoihin asennetut murtohälyttimet ja/tai kalibroida uudelleen (4) sähköisiä laitteita tai tehdä muutoksia ajoneuvojen suorituskykyä rajoittaviin laitteisiin. Kuten kaikkia poikkeuksia EU:n lainsäädännössä, johdanto-osan 26 kappaletta on tulkittava suppeasti. Sitoumuksissa todetaan, että mikäli Toyota perustelee kieltäytymistä teknisten tietojen antamisesta riippumattomille korjaamoille vetoamalla kyseiseen poikkeukseen, sen on sitouduttava varmistamaan, että tiedot rajoittuvat johdanto-osan 26 kappaleessa kuvatun suojan antamiseksi tarvittaviin tietoihin. Sen on varmistettava myös, että tietojen puute ei estä riippumattomia korjaamoita harjoittamasta muita kuin johdanto-osan 26 kappaleessa mainittuja toimia, mukaan luettuina sähköisiä moottorin ohjausyksiköitä, turvatyynyjä, turvavöiden esikiristimiä ja keskuslukitusjärjestelmiä koskevat korjaukset.
(16)
Asetuksen (EY) N:o 1400/2002 4 artiklan 2 kohdassa säädetään, että tekniset tiedot on annettava oikeassa suhteessa riippumattoman korjaamon tarpeisiin. Tämä tarkoittaa sekä tietojen eriyttämistä että hinnoittelua, jossa otetaan huomioon miten paljon riippumattomat korjaamot käyttävät tietoja.
(17)
Tämän periaatteen mukaisesti sitoumuksissa todetaan, että Toyota vie teknisiä tietoja koskeville verkkosivuilleen kaikki tekniset tiedot, jotka koskevat 1 päivän tammikuuta 1997 jälkeen myyntiin tulleita ajoneuvomalleja, ja se varmistaa, että kaikki päivitetyt tekniset tiedot löytyvät aina kyseisiltä sivuilta tai myöhemmin toteutetuilta vastaavilta verkkosivuilta. Lisäksi Toyota varmistaa aina, että sivut ovat helposti löydettävissä ja ne toimivat yhtä tehokkaasti kuin tietolähteet, joiden kautta Toyotan valtuutetut korjaamot saavat teknisiä tietoja. Kun Toyota tai Toyotan puolesta toimiva yritys antaa teknisiä tietoja valtuutetuille korjaamoille jollakin EU-kielellä, Toyota varmistaa, että kyseinen kieliversio viedään verkkosivuille viipymättä.
(18)
Toyota on sitoutunut viemään 1 päivän tammikuuta 1997 ja 1 päivän tammikuuta 2000 välisenä aikana myyntiin tulleita Toyota-ajoneuvomerkkejä koskevat tekniset tiedot verkkosivuille 31 päivään joulukuuta 2007 mennessä.
(19)
Sitoumusten mukaan Toyotan verkkosivujen käyttömaksu perustuu sen valtuutettujen korjaamoiden Toyota-intranetin vuosittaiseen käyttömaksuun, joka on 2 400 euroa. Asetuksessa säädetyn suhteellisuusvaatimuksen noudattamiseksi Toyota jakaa käyttömaksun siten, että se on 3 euroa tunnilta, 6 euroa kahdelta tunnilta, 9 euroa kolmelta tunnilta, 12 euroa neljältä tunnilta, 16 euroa päivältä, 72 euroa viikolta ja 240 euroa kuukaudelta. Toyota sitoutuu säilyttämään kyseisen käyttömaksurakenteen eikä aio nostaa maksua EU:n keskimääräistä inflaatioprosenttia enemmän sitoumusten voimassaoloaikana.
(20)
Toyotan sitoumukset eivät rajoita soveltamasta mitään yhteisön tai kansallisen lainsäädännön nykyistä tai tulevaa vaatimusta, jolla mahdollisesti laajennetaan Toyotan riippumattomille toimijoille antamia teknisiä tietoja ja/tai jolla tarjotaan soveltuvampia tapoja kyseisten tietojen antamiseen.
(21)
Toyota on sitoutunut panemaan täytäntöön erityisen valitusten käsittelymenettelyn, jota voidaan soveltaa kaikkiin Euroopan unionin riippumattomien korjaamoiden tai niiden järjestöjen tekemiin teknisten tietojen saatavuutta koskeviin valituksiin.
(22)
Kyseisen menettelyn mukaan alkuperäisen ilmoituksen jälkeen kansallisen markkinointi- ja myyntiyrityksen nimittämä valitusten käsittelijä käsittelee valituksen. Valitusten käsittelijä tutkii valituksen, antaa lisätietoja tai selityksiä ja/tai ehdottaa ratkaisua. Jos valituksen käsittelijä ja valituksen tekijä eivät pääse asiassa yksimielisyyteen, valituksen käsittelijä antaa valituksen välittömästi Toyotan perustaman neuvontapisteen käsiteltäväksi. Näin ei kuitenkaan tapahdu, jos yksimielisyyteen ei ole päästy riippumattoman korjaamon tai riippumattomien korjaamoiden järjestön yhteistyöhaluttomuuden takia. Toyota tutkii tämän jälkeen valituksen ja joko vahvistaa valituksen käsittelijän kannan tai ehdottaa vaihtoehtoista ratkaisua. Jos Toyota ja valituksen tekijä eivät pääse asiassa yksimielisyyteen, Toyota sitoutuu hyväksymään välimiesmenettelyn. Valituksen tekijä voi pyytää välimiesmenettelyä 20 työpäivän kuluessa valituksen lähettämisestä kansalliselle markkinointi- ja myyntiyritykselle.
(23)
Välimiesmenettely kuuluu kansallisten välimiesmenettelyä koskevien sääntöjen soveltamisalaan. Välimiesoikeus koostuu kolmesta kyseisten sääntöjen mukaisesti nimitetystä välimiehestä. Välimiesmenettely suoritetaan siinä jäsenvaltiossa, jossa valituksen tekijän kotipaikka sijaitsee, ja sen kielenä on sen maan kieli, jossa välimiesoikeus sijaitsee. Sovittelu ei rajoita oikeutta pyytää asian käsittelyä toimivaltaisessa kansallisessa tuomioistuimessa.
(24)
Päätöksessä todetaan, että sitoumusten ansiosta ei ole enää perusteita komission toimenpiteisiin. Sitoumukset ovat voimassa 31 päivään toukokuuta 2010.
(25)
Kilpailunrajoituksia ja määräävää markkina-asemaa käsittelevä neuvoa-antava komitea antoi myönteisen lausunnon 9 päivänä heinäkuuta 2007.

Labels: 8
12
1
4